b'\n_START_ARTICLE_\n\xc3\x9altima Hora (diari de Barcelona)\n_START_SECTION_\nOrigen\n_START_PARAGRAPH_\nEl diari \xc3\x9altima Hora va apar\xc3\xa8ixer per primera vegada el 18 d\xe2\x80\x99octubre de 1935. Publicat a Barcelona i en catal\xc3\xa0, es tractava d\xe2\x80\x99un diari considerat de tarda, ja que l\xe2\x80\x99edici\xc3\xb3 sortia al carrer al vespre. Estava vinculat a Esquerra Republicana de Catalunya, el que feia pensar que \xc3\x9altima Hora era un complement a La Humanitat, el principal peri\xc3\xb2dic d\xe2\x80\x99aquest partit._NEWLINE_La cap\xc3\xa7alera del diari anava acompanyada del subt\xc3\xadtol \xe2\x80\x9cInformaci\xc3\xb3 Cr\xc3\xadtica Reportatge\xe2\x80\x9d. \xc3\x9altima Hora naixia amb la voluntat d\xe2\x80\x99aportar modernisme al periodisme de l\xe2\x80\x99\xc3\xa8poca, el que quedava reflectit tant en el disseny com en el contingut. A l\xe2\x80\x99editorial de presentaci\xc3\xb3, deixava clar l\xe2\x80\x99objectiu del mitj\xc3\xa0: ser \xe2\x80\x9cuna idea moderna de les exig\xc3\xa8ncies informatives del nostre temps\xe2\x80\x9d. En aquest mateix editorial tamb\xc3\xa9 s\xe2\x80\x99afirmava que el diari pretenia convertir-se en \xe2\x80\x9cun full de grans multituds\xe2\x80\x9d. Per aix\xc3\xb2, cobraven protagonisme els reportatges d\xe2\x80\x99actualitat ciutadana.\n_START_SECTION_\nHist\xc3\xb2ria\n_START_PARAGRAPH_\n\xc3\x9altima Hora treballava des del centre de la ciutat de Barcelona. Tenia la redacci\xc3\xb3 a la ronda Universitat n\xc3\xbamero 25 i la impremta al carrer Tallers n\xc3\xbamero 48. L\xe2\x80\x99empresa que s\xe2\x80\x99encarregava de la publicaci\xc3\xb3 era Editorial Llibertat S.A., que tamb\xc3\xa9 treia al mercat La Humanitat i La Campana de Gr\xc3\xa0cia._NEWLINE_\xc3\x9altima Hora es va publicar durant m\xc3\xa9s de dos anys i mig. Tot i ser un peri\xc3\xb2dic amb molta informaci\xc3\xb3 cultural i de societat, com se l\xe2\x80\x99anomenaria avui dia, tamb\xc3\xa9 mantenia un fort car\xc3\xa0cter de diari pol\xc3\xadtic. Va celebrar el triomf del Front Popular a les eleccions generals del 1936. Per exemple, poc despr\xc3\xa9s d\xe2\x80\x99aquesta vict\xc3\xb2ria, va posar al carrer un cartell llumin\xc3\xb3s que saludava les persones que havien rebut l\xe2\x80\x99amnistia dictada pel nou govern._NEWLINE_El juny del 1936, el redactor en cap del diari, Josep Escuder, va abandonar \xc3\x9altima Hora. El periodista havia tingut un paper important en el peri\xc3\xb2dic, ja que l\xe2\x80\x99havia dotat d\xe2\x80\x99una identitat pr\xc3\xb2pia gr\xc3\xa0cies al seu disseny. La bona factura t\xc3\xa8cnica de qu\xc3\xa8 podia presumir \xc3\x9altima Hora es devia a les innovacions que Escuder havia portat dels Estats Units. Els treballadors del diari havien apr\xc3\xa8s del redactor en cap, de forma que van poder mantenir les caracter\xc3\xadstiques de la publicaci\xc3\xb3 malgrat la seva marxa._NEWLINE_Amb l\xe2\x80\x99esclat de la Guerra Civil espanyola, \xc3\x9altima Hora va haver de canviar el to per cobrir el conflicte b\xc3\xa8l\xc2\xb7lic. Des d\xe2\x80\x99aleshores, el contingut principal del diari eren els fets relacionats amb la guerra. Tot i aix\xc3\xad, van mantenir part del seu car\xc3\xa0cter am\xc3\xa8 basat en els reportatges i la fotografia. En aquest sentit, van publicar un seguiment il\xc2\xb7lustrat de la Volta a Fran\xc3\xa7a; un reportatge de la pel\xc2\xb7l\xc3\xadcula El capit\xc3\xa1n Blood, protagonitzada per Errol Flynn; o una evocaci\xc3\xb3 del poeta i dibuixant catal\xc3\xa0 Apel\xc2\xb7les Mestres, que va morir el dia que es va iniciar el conflicte._NEWLINE_Poc despr\xc3\xa9s de comen\xc3\xa7ar la Guerra Civil espanyola, el director d\xe2\x80\x99\xc3\x9altima Hora, Josep Maria Massip, va marxar a l\xe2\x80\x99estranger. Josep Roig i Guivernau el va substituir i es va mantenir en la direcci\xc3\xb3 fins a la desaparici\xc3\xb3 del diari. _NEWLINE_A partir del 22 de juliol del 1936, el diari va haver de reduir el nombre de p\xc3\xa0gines a causa de la falta de paper i de recursos econ\xc3\xb2mics. Fins aquell moment, \xc3\x9altima Hora solia comptar amb vuit p\xc3\xa0gines, de vegades fins i tot en sortia amb dotze. A partir d\xe2\x80\x99aleshores, per\xc3\xb2, el diari va estar format nom\xc3\xa9s per quatre p\xc3\xa0gines. Despr\xc3\xa9s de gaireb\xc3\xa9 dos anys amb dificultats per subsistir, \xc3\x9altima Hora va publicar el seu darrer n\xc3\xbamero el 23 d\xe2\x80\x99abril de 1938. El peri\xc3\xb2dic va tancar degut a la manca de paper, conseq\xc3\xbc\xc3\xa8ncia de la guerra.'